-----------------------------------------------------------------------
  2. ลักษณะการประกอบธุรกิจ

  -----------------------------------------------------------------------

(1) นายอัลเบอร์ต ยุคเกอร์ และนายเฮนรี่ ซิกก์ ชาวสวิส เป็นผู้ก่อตั้ง ห้างยุคเกอร์ แอนด์ ซิกก์
แอนด์โก เมื่อปี พ.ศ. 2425 ประกอบกิจการค้าขายสินค้าเบ็ดเตล็ด
นำเข้าสินค้าเครื่องใช้ในครัวเรือน
ส่งออกไม้สัก ยางสน ครั่ง หนังสัตว์และข้าว การประกันภัย การธนาคาร
เป็นตัวแทนธนาคารอินโดจีนธนาคารฮ่องกงและเซี่ยงไฮ้ และบริษัทเดินเรือ ในปี พ.ศ. 2439
นายอัลเบอร์ต เบอร์ลี่ ได้สืบทอด
การดำเนินธุรกิจทั้งหมด และได้เปลี่ยนชื่อเป็น ห้างเบอร์ลี่ ยุคเกอร์ แอนด์โก เมื่อปี พ.ศ. 2467
ในปี
พ.ศ. 2500 นายวอลเตอร์ ลิโอ ไมเยอร์
ได้เข้ามาบริหารงานและได้เปลี่ยนแปลงการดำเนินงานแบบหุ้นส่วนภายในครอบครัวเป็นรูปบริษัทในปี
พ.ศ. 2508 และต่อมาเป็นบริษัท เบอร์ลี่ ยุคเกอร์ จำกัด ในปี พ.ศ. 2511
เมื่อตลาดหลักทรัพย์แห่งประเทศไทยได้จัดตั้งขึ้นในปี พ.ศ. 2517 บริษัท เบอร์ลี่ ยุคเกอร์
ได้เป็นหนึ่งในเจ็ดบริษัทแรกที่เข้าเป็นบริษัทจดทะเบียนในตลาดหลักทรัพย์ และปี พ.ศ. 2536
ได้แปรสภาพเป็น บริษัท เบอร์ลี่ ยุคเกอร์ จำกัด (มหาชน) เมื่อปี 2528
กลุ่มเฟิร์สแปซิฟิคได้เข้ามาเป็นผู้ถือหุ้นใหญ่ของบริษัท จนถึงวันที่ 19 ธันวาคม 2544
กลุ่มเฟิร์สแปซิฟิค ได้ขายเงินลงทุนทั้งหมดร้อยละ 83.5 ให้กับบริษัท นครชื่น จำกัด
ซึ่งเป็นบริษัทในกลุ่มบริษัท ที.ซี.ซี. โฮลดิ้ง

(2) เบอร์ลี่ ยุคเกอร์ แบ่งธุรกิจหลักเป็น 6 กลุ่ม ดังนี้ บรรจุภัณฑ์ สินค้าอุปโภคบริโภค
ผลิตภัณฑ์ด้านเทคนิคและอุตสาหกรรม ก่อสร้างและวิศวกรรม โลจิสติกส์ และเทคโนโลยีสารสนเทศ
มีบริษัทย่อยที่สำคัญ 11 บริษัท เบอร์ลี่ ยุคเกอร์และบริษัทย่อย ประกอบธุรกิจทั้งการผลิต
การจัดจำหน่าย และการให้บริการ

บรรจุภัณฑ์

มีบริษัทย่อย 2 บริษัท คือบริษัท อุตสาหกรรมทำเครื่องแก้วไทย จำกัด (มหาชน)
เป็นผู้ผลิตบรรจุภัณฑ์แก้ว และจำหน่ายให้ฝ่ายผลิตภัณฑ์เครื่องแก้วของเบอร์ลี่ ยุคเกอร์
เป็นผู้ทำการตลาดและ
จัดจำหน่ายเกือบทั้งหมด บริษัทจำหน่ายเองจะเป็นกลุ่มลูกค้าต่างประเทศที่มีจำนวนน้อย
บริษัทเป็นผู้ผลิตบรรจุภัณฑ์แก้วเอกชนชั้นนำในประเทศ รายได้หลักมากกว่าร้อยละ 95
ได้จากการจำหน่ายขวดแก้วให้แก่ กลุ่มอุตสาหกรรมเบียร์ สุรา น้ำดื่ม อาหารและยา ในปี 2547
สามารถผลิตขวดแก้วเป็นจำนวนมากกว่า 2,000 ตันต่อวัน บริษัท เบอร์ลี่ ไดน่าพลาส จำกัด
(เดิมชื่อ เบอร์ลี่ พรอสแพค) ผลิต การตลาดและจัดจำหน่าย
บรรจุภัณฑ์พลาสติกแข็งสำหรับสินค้าอุปโภคบริโภค ผลิตภัณฑ์นม
และน้ำมันหล่อลื่นเครื่องจักรเครื่องยนต์

 สินค้าอุปโภคบริโภค

มีบริษัทย่อย 4 บริษัท เป็นผู้ผลิตสินค้า การตลาดและจัดจำหน่าย สินค้าที่เป็นเครื่องหมาย
การค้าของบริษัทและบุคคลอื่น บริษัท เบอร์ลี่ ยุคเกอร์ เซลล็อกซ์ จำกัด
เป็นผู้ผลิตกระดาษอนามัยที่เป็น
ตราของตนเองเช่น เซลล็อกซ์ ซิลค์ เบลล์ และดิออน
ขณะเดียวกันรับจ้างผลิตกระดาษอนามัยให้แก่บุคคล
ภายนอกด้วย บริษัท เบอร์ลี่ ยุคเกอร์ ฟู้ดส์ จำกัด ผลิต การตลาดและจัดจำหน่าย
ขนมขบเคี้ยวที่เป็น
ตราของบริษัท เช่น เทสโต ปาร์ตี้ แคมปัส และ โดโซะ เป็นต้น บริษัท รูเบียอุตสาหกรรม จำกัด
ดำเนินธุรกิจรับจ้างผลิตสินค้าเครื่องใช้ส่วนตัว ลูกอม แชมพู สบู่ เครื่องสำอาง
และผลิตสินค้าที่เป็นตราของบริษัท เช่น สบู่นกแก้ว สบู่เหลวแพรอท สบู่เลอเวีย เป็นต้น บริษัท
บีเจซี มาร์เก็ตติ้ง จำกัด
ให้บริการด้านการตลาดและจัดจำหน่ายสินค้าอุปโภคบริโภคภายใต้ตราของเบอร์ลี่ ยุคเกอร์
ที่ผลิตจาก 3 บริษัทข้างต้น ทำการตลาดและจัดจำหน่ายสินค้าภายใต้เครื่องหมายการค้าผู้อื่น เช่น
เครื่องสำอาง เครื่องใช้ส่วนตัว อาหารกระป๋อง
เครื่องดื่มและไวน์

 ผลิตภัณฑ์ด้านเทคนิคและอุตสาหกรรม

บริษัท บีเจซี เทรดดิ้ง จำกัด ดำเนินธุรกิจด้านการตลาด จัดจำหน่ายและบริการ สินค้า
หลากหลายประเภท ได้แก่ อุปกรณ์เครื่องทางการแพทย์ ผลิตภัณฑ์เทคโนโลยีทางภาพ
อุปกรณ์เครื่องใช้สำนักงาน ที่เป็นตราสินค้าของบุคคลภายนอกทั้งจากภายในและต่างประเทศ บริษัท
เบอร์ลี่ ยุคเกอร์
สเปเชียลตี้ส์ จำกัด ดำเนินธุรกิจการตลาดและจัดจำหน่าย เคมีภัณฑ์เพื่ออุตสาหกรรมต่าง ๆ
ผลิตภัณฑ์
สารผสมอาหารและวัตถุดิบเบเกอรี่

ก่อสร้างและวิศวกรรม

บริษัท บีเจซี เอ็นจิเนียริ่ง จำกัด ดำเนินธุรกิจเป็นตัวแทนจำหน่ายและทำการตลาด
ออกแบบ ติดตั้ง และบริการหลังการขาย สำหรับผลิตภัณฑ์อุปกรณ์และระบบวิศวกรรม
ทั้งที่เป็นตราสินค้าบริษัทเองและตราสินค้าจากผู้อื่นที่นำเข้าจากต่างประเทศ บริษัท ไทย-สแกนดิค
สตีล จำกัด ประกอบธุรกิจ
ผลิตและออกแบบโครงสร้างเหล็กเสาสายส่งไฟฟ้าและเสาสายส่งโทรคมนาคม
โดยมีฐานลูกค้าทั้งภายในและต่างประเทศ

โลจิสติกส์

บริษัท เบอร์ลี่ ยุคเกอร์ โลจิสติกส์ จำกัด ให้บริการด้านคลังสินค้า การกระจายสินค้า
ทั่วประเทศ และการเดินพิธีการศุลกากรนำเข้าและส่งออก ให้บริการแก่กลุ่มบริษัทและบุคคลอื่น

เทคโนโลยีสารสนเทศ

บริษัท ที.ซี.ซี เทคโนโลยี จำกัด ดำเนินธุรกิจศูนย์คอมพิวเตอร์
การให้บริการพื้นที่เช่าสำหรับเซิร์ฟเวอร์ บริการจัดการระบบข้อมูลต่าง ๆ
ฐานลูกค้าคือกลุ่มบริษัทและบุคคลอื่น

โครงสร้างการถือหุ้นของกลุ่มบริษัท เบอร์ลี่ ยุคเกอร์

(เอกสารแนบ 3 เรื่องลักษณะการประกอบธุรกิจ (ข้อ 2))

(3) โครงสร้างรายได้

(เอกสารแนบ 3 เรื่องลักษณะการประกอบธุรกิจ (ข้อ 3))

(4) เป้าหมายการดำเนินธุรกิจ (Goal)

ความก้าวหน้าของวัตถุประสงค์หลักในปี 2547

คณะกรรมการบริษัท เบอร์ลี่ ยุคเกอร์ จำกัด (มหาชน) ได้ปฏิบัติตามหลักการกำกับดูแล
กิจการที่ดี 15 ข้อ
โดยยึดมั่นตามกฎระเบียบและข้อบังคับของสำนักงานคณะกรรมการกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทย การเคารพสิทธิของผู้ถือหุ้นอย่างเสมอภาค
การให้ความสำคัญต่อสิทธิของผู้มีส่วนได้เสียทุกกลุ่ม การมีจริยธรรมทางธุรกิจ
นอกจากนี้บริษัทยังให้ความสำคัญการควบคุมและตรวจสอบภายในอย่างชัดเจน มีการกำหนดนโยบาย
เป้าหมาย แผนงาน งบประมาณ ระเบียบปฏิบัติและขอบเขตอำนาจผู้บริหารแต่ละระดับ
รวมทั้งมีการประเมินความเสี่ยงและหามาตรการในการบริหารความเสี่ยง
เพื่อสนับสนุนการดำเนินงานได้อย่างมีประสิทธิภาพ และเพื่อสร้างความเชื่อมั่นให้แก่
ผู้ถือหุ้นและผู้ลงทุน มีการพัฒนาระบบการบริหารคุณภาพอย่างทั่วทั้งองค์กรในหลายบริษัทในกลุ่ม บริษัท
อุตสาหกรรมทำเครื่องแก้วไทย จำกัด (มหาชน)
ได้มีการใช้โปรแกรมการบริหารคุณภาพทั่วทั้งองค์กร (TQM)
และประสบความสำเร็จในการยกระดับระบบบริหารงานคุณภาพ ISO 9001:2000
นำมาใช้ในการพัฒนาระบบงานและบุคลากรในบริษัท
โดยบริษัทได้ประสบความสำเร็จในการเป็นผู้ผลิตขวดแก้วรายแรกของประเทศที่ได้รับการรับรองระบบบริหารคุณภาพมาตรฐานนี้
เพิ่มคุณค่าและความหลากหลายในสินค้าเช่น การพิมพ์สีบนขวดแก้วด้วยเทคโนโลยีสมัยใหม่
นอกจากนี้ยังให้ความสำคัญเรื่องการประหยัดพลังงาน ผลกระทบต่อสิ่งแวดล้อมอย่างเคร่งครัด บริษัท
ที.ซี.ซี. เทคโนโลยี จำกัด
ได้ขยายฐานธุรกิจให้บริการด้านการจัดการวางระบบเทคโนโลยีสารสนเทศ
เพิ่มศักยภาพการให้บริการ
บริษัทนับเป็นผู้ให้บริการศูนย์ดาต้าเซ็นเตอร์เชิงพาณิชย์ที่ใหญ่ที่สุดแห่งหนึ่งในประเทศไทย
ด้วยการขยายยอดขายเพิ่มขึ้นร้อยละ 40 จากปี 2546 บริษัท เบอร์ลี่ ยุคเกอร์ เซลล็อกซ์ จำกัด
สามารถรักษาความเป็นผู้นำตลาดเชิงปริมาณของกลุ่มสินค้ากระดาษชำระ
โดยมีส่วนแบ่งการตลาดเป็นร้อยละ 36 และเป็นอันดับสองในสินค้ากระดาษเช็ดหน้า
กำลังการผลิตในปี 2547 จำนวน 27,000 ตัน
และในปีนี้บริษัทได้เริ่มก่อสร้างโรงงานใหม่ที่จังหวัดปราจีนบุรี
เพื่อขยายขีดความสามารถด้านการผลิต ซึ่งคาดว่าจะแล้วเสร็จและเริ่มผลิตได้ในปี 2548
ซึ่งจะมีผลให้บริษัทสามารถขยายตลาดไปสู่ต่างประเทศมากขึ้น
ความสำเร็จในการพัฒนาผลิตภัณฑ์ใหม่ของบริษัท เบอร์ลี่
ยุคเกอร์ ฟู้ดส์ จำกัด ประสบความสำเร็จในการออกสินค้ามันฝรั่งทอดกรอบ “เทสโต” และ ขนม
ข้าวอบกรอบ “โดโซะ” ที่มีรสชาติหลากหลาย
การได้เข้าร่วมให้การสนับสนุนการแข่งขันเทนนิสระดับโลก
บริษัทได้เข้าร่วมโครงการพัฒนาระบบคุณภาพ (TQM) กับสถาบันมาตรฐานผลิตภัณฑ์อุตสาหกรรม
ทั้งนี้เพื่อให้บริษัทมีระบบคุณภาพและการจัดการทางด้านการผลิตที่ปรับปรุงอย่างต่อเนื่อง
ควบคู่ไปกับระบบ
คุณภาพอื่น ๆ เช่น ISO 9001:2000, HACCP, GMP และ 5ส เป็นต้น

เป้าหมายการดำเนินธุรกิจในปี 2548

ภาวะโดยทั่วไป เมื่อก้าวเข้าสู่ปี 2548 คาดว่า
ภาวะเศรษฐกิจของประเทศเทยคงจะได้รับผลกระทบจากภัยธรรมชาติคลื่นยักษ์สึนามิ จากราคาน้ำมัน
และอัตราดอกเบี้ยที่สูงขึ้น ซึ่งจะมีผลให้การบริโภคในประเทศมีอัตราการเติบโตที่ช้าลง
ผสมกับบรรยากาศการแข่งขันที่รุนแรงขึ้นภายในประเทศ เป็น
ภาวการณ์ที่ท้าทายอย่างมากสำหรับผู้ประกอบการในประเทศไทย อย่างไรก็ตาม เบอร์ลี่ ยุคเกอร์
ยังมุ่งมั่นดำเนินงานและสร้างความเจริญเติบโตให้แก่บริษัทต่อไป ด้วยการลงทุนขยายงานที่เหมาะสม
เพื่อให้แน่ใจถึงผลตอบแทนและกำไรที่มากขึ้น การขยายกำลังการผลิตของบริษัท
อุตสาหกรรมทำเครื่องแก้วไทย จำกัด (มหาชน)
กำลังอยู่ในขั้นตอนการขออนุญาตขยายโรงงานแห่งใหม่ บีพี5 ที่จังหวัดสมุทรปราการ
ที่มีกำลังการผลิต 400 ตันต่อวัน
เพื่อรองรับความต้องการที่เพิ่มขึ้นทั้งจากตลาดภายในและนอกประเทศ บริษัท ไทย-สแกนดิค สตีล
จำกัด มุ่งเน้นในเรื่องคุณภาพและการตรงต่อเวลาในการส่งมอบงานแก่ลูกค้า
ทั้งจากภาครัฐและเอกชน
เพื่อรักษาความเป็นผู้ผลิตโครงสร้างเหล็กชุบสังกะสีเพื่องานสื่อสารและโทรคมนาคมที่ใหญ่
ที่สุดในประเทศ โดยให้สามารถรักษาส่วนแบ่งตลาดร้อยละ 65 บริษัท ที.ซี.ซี. เทคโนโลยี จำกัด
ให้บริการด้านธุรกิจสารสนเทศเป็นธุรกิจแขนงใหม่ของกลุ่มเบอร์ลี่ ยุคเกอร์
ซึ่งมุ่งมั่นที่จะก้าวสู่ความเป็นผู้นำในการบริการด้านศูนย์คอมพิวเตอร์ โดยขยายฐานลูกค้าสู่ภาครัฐบาล
สถาบันการเงิน บริษัททั้งภายในและต่างประเทศ บริษัท เบอร์ลี่ ยุคเกอร์ เซลล็อกซ์ จำกัด
เป้าหมายในด้านการเพิ่มผลผลิตที่จำนวน 34,500 ตันต่อปี โดยในปี 2548
โรงงานแห่งใหม่จะแล้วเสร็จ และสามารถเริ่มดำเนินการผลิตได้ตามกำหนด
การเร่งทำการขยายพื้นที่ทำการปลูกมันฝรั่งเองภายในประเทศแทนการสั่งซื้อจากต่างประเทศ
รวมถึงหาสถานที่จัดเก็บ
มันฝรั่งสด ของบริษัท เบอร์ลี่ ยุคเกอร์ ฟู้ดส์ จำกัด เพื่อให้บริษัทสามารถขยายการเติบโตของสินค้า
มันฝรั่งทอดกรอบได้ตามเป้าหมาย การนำระบบการบริหารคุณภาพทั่วทั้งองค์กร (Total Quality
Management) เข้ามาพัฒนาและปรับปรุงทั่วทั้งองค์กร
เพื่อการดำเนินงานของทั้งกลุ่มบริษัทให้เป็นไปอย่างมีประสิทธิภาพสูงสุด